Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka konaného
dňa 27. marca 2007

Materiál číslo:  29/2007

K bodu:   Správa  z  kontroly  postupu príslušných oddelení  Miestneho úradu  mestskej
                časti Bratislava-Petržalka od prípravy Memoranda o spolupráci až po priebeh 
                stavby  k 31.12.2006  rekonštrukcie  objektu Mlynarovičova č. 23, Bratislava

Predkladá: 					Návrh uznesenia: 

Ing. Miroslav Skovajsa 			Miestne zastupiteľstvo mestskej časti
miestny kontrolór				Bratislava-Petržalka

						b e r i e    n a     v e d o m i e  

Prerokované:					Správu z kontroly postupu príslušných oddelení
						Miestneho úradu mestskej časti 
v miestnej rade				Bratislava-Petržalka od prípravy Memoranda
dňa 13.3.2007					o spolupráci až po priebeh stavby k 31.12.2006
						rekonštrukcie objektu Mlynarovičova č. 23

Miestny úrad mestskej časti Bratislava-Petržalka
útvar miestneho kontrolóra

S p r á v a  
z kontroly postupu príslušných oddelení Miestneho úradu mestskej časti Bratislava-Petržalka
od prípravy Memoranda o spolupráci až po priebeh stavby k 31.12.2006
rekonštrukcie objektu Mlynarovičova 23, Bratislava 

      V súlade s „Plánom kontrolnej činnosti útvaru miestneho kontrolóra mestskej časti Bratislava-Petržalka na obdobie od 1. januára 2007 do 30. júna 2007“ schváleného uznesením Miestneho zastupiteľstva mestskej časti Bratislava-Petržalka č. 18 dňa 30. januára 2007 a na základe príkazu miestneho kontrolóra č. 1/2007 zo dňa 31.1. 2007 vykonal miestny kontrolór Ing. Miroslav Skovajsa a kontrolóri útvaru miestneho kontrolóra Nataša Manduchová a Mgr. Ing. Peter Mojtek kontrolu postupu príslušných oddelení Miestneho úradu mestskej časti Bratislava-Petržalka od prípravy Memoranda o spolupráci až po priebeh stavby k 31.12.2006 rekonštrukcie objektu Mlynarovičova 23, Bratislava, v čase od 5.2.2007 do 28.2.2007. 

      Ku kontrole boli použité :
-	Memorandum o spolupráci z 25. augusta 2004
-	Zmluva o spolupráci pri rekonštrukcii z 27.1.2006
-	Príloha č.1 ku zmluve o spolupráci pri rekonštrukcii z 27.1.2006
-	Dodatok č.1 ku zmluve o spolupráci pri rekonštrukcii z 20.4.2006
-	Plnomocenstvo advokátskej kancelárii z 11.3.2006
-	Zmluva o poskytovaní sociálnych služieb z 27.1.2006
-	Zmluva o dielo z 29.7.2006
-	Kúpna zmluva č. 001/2006/Interiér z 29.7.2006
-	Zápis zo dňa 10.2.2006
-	Prehlásenie JSS s.r.o. z 20.3.2006
-	Záznam zo stretnutia pracovnej komisie z 23.3.2006
-	Žiadosť o stavebné povolenie z 13.3.2006
-	Rozhodnutie o povolení stavebných úprav z 23.6.2006
-	Uznesenia Miestneho zastupiteľstva mestskej časti Bratislava-Petržalka č.224/2005 
z 24.5.2005 a č.271 z 20.12.2005
-	Ďalšie súvisiace doklady a písomnosti

      K výkonu kontroly boli použité podklady z oddelenia sociálnych vecí a zdravotníctva, finančného oddelenia, oddelenia vnútornej správy a oddelenia územného konania a stavebného poriadku Miestneho úradu mestskej časti Bratislava-Petržalka.
      Z predložených dokladov a písomností bolo zistené: 

      Zmluvné vzťahy

      Mestská časť Bratislava-Petržalka, v zastúpení starostom Ing. Vladimírom Bajanom, a Johannes Senio Service s.r.o., Veternicová 9, Bratislava v zastúpení Mária Gasperová, konateľka a Andreas Bartels, konateľ, podpísali dňa 25. augusta 2004 „Memorandum o spolupráci“  predmetom ktorého je deklaratívna spolupráca v nasledovných oblastiach činnosti:

1.	Spolupráca pri výbere a zaraďovaní  prevádzok sociálnych služieb pre seniorov v zriaďovacej pôsobnosti mestskej časti do pracovnej siete stážových pracovísk Súkromnej strednej odbornej školy Johannes Senio Service a podpora zvyšovania kvality služieb vo vybraných prevádzkach. 
2.	Spolupráca pri zriaďovaní a prevádzkovaní sociálnych služieb pre seniorov na území mestskej časti alebo pri prevzatí služieb alebo objektov pre realizáciu sociálnych služieb.
3.	Spolupráca pri konzultáciách sociálnej politiky a budovanie personálnych kapacít.     

Podľa aktuálneho výpisu z Obchodného registra Okresného súdu Bratislava I však minimálne bod 1. a  2. predmetného Memoranda nie je v predmete činnosti spoločnosti s obchodným menom Johannes Senio Service s.r.o., so sídlom Veretnicová 9, Bratislava. 

      Dňa 27. januára 2006 bola podpísaná medzi Mestskou časťou Bratislava-Petržalka (zastúpená Ing. Vladimírom Bajanom) a Johannes Senio Service, s.r.o. (v zastúpení Andreas Bartels a Mgr. Mária Gasperová, konatelia) „Zmluva o spolupráci pri rekonštrukcii“  uzavretá v zmysle § 262 a násl. Obchodného zákonníka, v ktorej sú okrem iných nasledovné ustanovenia:  

      Článok I bod 1.2 :
Mestská časť Bratislava-Petržalka sa rozhodla v spolupráci s Johannes Senio Service s.r.o. realizovať rekonštrukciu priestorov vymedzených v článku 1.1 zmluvy ( Mlynarovičova 23 ) za podmienok bližšie určených v nasledujúcich ustanoveniach zmluvy.
      Článok II bod  2.1:
Miesto uskutočnenia rekonštrukcie bude objekt na Mlynarovičovej 23, Bratislava, v ktorom je umiestnené Zariadenie opatrovateľskej služby.
      Článok III bod 3.2 
Mestská časť Bratislava-Petržalka sa zaväzuje vyplatiť bezodkladne po obdŕžaní projektovú dokumentáciu JSS na základe predloženej faktúry. Predbežná finančná kalkulácia tvorí prílohu č. l k zmluve (1.190.000,- Sk).
      Článok III bod 3.4 
Mestská časť Bratislava-Petržalka sa zaväzuje, že po obdŕžaní právoplatného stavebného rozhodnutia v súčinnosti s JSS zrealizuje rekonštrukciu sociálneho zariadenia, Mlynarovičova ul. 23 Bratislava tak, že pri tom využije vlastné finančné zdroje v predpokladanej výške 30.000.000,- Sk.  
      Článok IV bod 4.2:
Na základe požiadavky Mestskej časti Bratislava-Petržalka a v rozsahu udelenej plnej moci bude JSS konať v mene Mestskej časti Bratislava-Petržalka vo všetkých činnostiach s príslušnými orgánmi štátnej správy, samosprávy, ako aj so všetkými príslušnými úradmi a inštitúciami, pri zabezpečovaní vyjadrení a stanovísk. 
      Článok VI bod 6.4:
Každá zmena alebo doplnok zmluvy sa musia vykonať písomnou formou a musia byť schválené oprávnenými zástupcami oboch zmluvných strán formou písomného dodatku ku zmluve. 

      Súčasť predmetnej zmluvy tvorí „Príloha č.1 ku zmluve o spolupráci pri rekonštrukcii“ z 27.1.2006, vypracovaná advokátkou JUDr. Evou Štefánikovou.
Táto príloha obsahuje predbežnú kalkuláciu cien projektových prác pri rekonštrukcii objektu v celkovej čiastke 1.190.000,- Sk bez DPH:
-	prípravné a pred projektové práce 20.000,- Sk bez DPH
-	projekt stavby pre stavebné povolenie v sume 420.000,- Sk bez DPH
-	prerokovanie projektu stavby s príslušnými orgánmi štátnej správy a miestnej samosprávy, dotknutými organizáciami a užívateľmi stavby za účelom vydania stavebného povolenia v sume 180.000,- Sk bez DPH
-	projekt pre realizáciu stavby v sume 450.000,- Sk bez DPH
-	autorský dozor v čiastke 100.000,- Sk bez DPH  
-	projekt skutočného vyhotovenia 20.000,- Sk bez DPH.
                                                                                                  
      Dňa 20.4.2006 bol vyhotovený „Dodatok č.1 ku zmluve o spolupráci pre rekonštrukcii“ ktorý podpísali za Mestskú časť Bratislava-Petržalka Ing. Viera Kimerlingová a za Johannes Senio Service, s.r.o. JUDr. Eva Štefániková, advokátka, na základe plnej moci. 
Predmetom dodatku bolo doplnenie Článku III Práva a povinnosti zmluvných strán pôvodnej zmluvy, rozšíreného o bod 3.2.1 a 3.2.2 -  úhrady faktúr od dodávateľa, vykonávajúceho projektové práce, Mestskou časťou Bratislava-Petržalka:

3.2.1 Na základe spracovania jednotlivých etáp projektových prác sa Mestská časť Bratislava-Petržalka zaväzuje refundovať jednotlivé faktúry dodávateľa projektových prác Posting, projektový ateliér zastúpený Ing. Ľubomírom Petríkom, so sídlom Kadnárova 51, Bratislava, v ďalšom texte „dodávateľ PD“ na číslo účtu  dodávateľa PD na základe postúpenia od JSS v lehote splatnosti uvedenej dodávateľom PD.

3.2.2 Lehoty a sumy plnenia celkového záväzku MČ BP v čiastke 1.144.118,- Sk bez DPH voči dodávateľovi PD v súlade so zmluvnými podmienkami uzatvorenými medzi JSS a dodávateľom PD v zmluve o dielo zo dňa 13.2.2006 sú nasledovné:
-	prípravné a pred projektové práce a projekt stavby pre stavebné povolenie v  sume           435.857,- Sk bez DPH v lehote do 21.4.2006

-	prerokovanie projektu stavby s príslušnými orgánmi štátnej správy a miestnej samosprávy, dotknutými organizáciami a užívateľmi stavby za účelom vydania stavebného povolenia v sume 163.440,- Sk bez DPH v lehote do 30 dní po vypracovaní projektu pre stavebné povolenie 

-	projekt pre realizáciu stavby v sume 435.858,- Sk bez DPH v lehote do 50 dní od vydania stavebného povolenia 

-	autorský dozor v čiastke 90.803,- Sk bez DPH priebežne mesačne 

-	projekt skutočného vyhotovenia 18.160,- Sk v lehote do 10 dní od ukončenia stavby. 

      Mestská časť Bratislava-Petržalka (zastúpená Ing. Vladimírom Bajanom, starostom) a Johannes Senio Service, s.r.o.(v zastúpení Andreas Bartels a Mgr. Mária Gasperová, konatelia) dňa 27.1.2006 podpísali  „Zmluvu o poskytovaní sociálnych služieb“ uzavretú v zmysle § 262 a násl. Obchodného zákonníka, ktorá upravuje predmet zmluvy, čas a rozsah poskytovania sociálnych služieb, spôsob financovania zariadenia.
      Článok IV. Osobitné ustanovenia, upravuje: 
4.1	V záujme naplnenia Zmluvy o poskytovaní sociálnych služieb pre seniorov bude ku dňu kolaudácie rekonštruovaného zariadenia uzavretá nájomná zmluva na predmetné priestory, Mlynarovičova 23, Bratislava, na dobu 30 rokov. 
4.2	Výška nájmu predstavuje 1 000.000,- Sk ročne a spôsob splácania určí nájomná zmluva. 
4.3	Prevádzkovateľ bude rozhodovať o spôsobe financovania berúc do úvahy oprávnené záujmy sociálnej a finančnej politiky MČ BP v zmysle článku III zmluvy (spôsob financovania zariadenia). O výsledkoch hospodárenia ako aj o poskytovaných službách bude informovať MČ BP správou o činnosti za I. polrok priebežného roka a výročnou správou. 
4.4	Pracovníkom súčasného zariadenia na Mlynarovičovej ulici 23, bude daná možnosť prevádzkovateľom, naďalej pracovať v zrekonštruovanom zariadení.

4.5	Súčasné pracovisko na Mlynarovičovej 23 v Bratislave, sa v budúcnosti, po vybudovaní nového sociálneho zariadenia Johannes Senio Centrum na Mamateyovej ulici v Bratislave, stane jeho súčasťou s osobitným vedením účtovnej a rozpočtovej agendy. 

      Finančné prostriedky Mestskej časti Bratislava-Petržalka   
      vynaložené na rekonštrukciu objektu na Mlynarovičovej  
      Č. 23, Bratislava
  
ROK 2005:
      Uznesením miestneho zastupiteľstva číslo 224/2005 zo dňa 24. mája 2005, ktorým bola schválená výročná správa a záverečný účet mestskej časti Bratislava-Petržalka za rok 2004, bola v rámci prerozdelenia zostatkov fondov mestskej časti schválená suma 657 tis. Sk (viazaná v rezervnom fonde) ako kapitálový transfer pre Stredisko sociálnych služieb Petržalka na rekonštrukciu budovy na Mlynarovičovej ul. 23. 
Schválené finančné prostriedky však boli použité na interiérové úpravy v objekte Vavilovova č.18 (stavebné práce, priečky, rozvody elektriny).  

ROK 2006: 
      Uznesením miestneho zastupiteľstva  číslo 271/2005 zo dňa 20.12.2005, ktorým bol schválený rozpočet Mestskej časti Bratislava-Petržalka na rok 2006 bola schválená  na rekonštrukciu Zariadenia opatrovateľskej služby na Mlynarovičovej ul. 23 celková  finančná čiastka 30 mil. Sk (z Fondu rozvoja bývania). Z uvedenej čiastky bolo k 31.12.2006 vyčerpané celkom 26.632.604,65 Sk. 

     Za vykonávanie činnosti stavebného dozoru pri realizácii výstavby boli v roku 2006 vyplatené  prostriedky v celkovej finančnej čiastke 48.000,- Sk (2 x 24.000,- Sk).

      Verejné obstarávanie 

      Mestská časť Bratislava-Petržalka vyhlásila vo Vestníku verejného obstarávania číslo 74 z 18.4.2006 verejnú súťaž „Rekonštrukcia materskej školy s cieľom zriadiť zariadenie sociálnych služieb“ s rozdelením na dve samostatné časti:

Časť I
      Uskutočnenie rekonštrukcie stavby (zmena dispozičného riešenia, výmena technického zariadenia a technologického vybavenia budovy, zmena stavebných konštrukcií v exteriéri, vonkajšie úpravy a parkové úpravy), v predpokladanej  hodnote  zákazky 16.000.000,- Sk  (bez DPH).

Časť II
      Dodávka a montáž vnútorného zariadenia (25 druhov nábytku, posteľnej bielizne, dekoratívnych predmetov a audiovizuálnej techniky a 27 druhov predmetov a zariadení na varenie, pranie, žehlenie a stolovanie) v  predpokladanej hodnote zákazky 6.700.000,- Sk  (bez DPH).

Ako kontaktná osoba a osoba ktorá poskytne bližšie informácie o vyhlásenej verejnej súťaži i súťažné podklady a doplňujúce dokumenty, bola uvedená  JUDr. Eva Štefániková, Panónska cesta 17, Bratislava a osoba odborne spôsobila za obstarávanie Ing. Michal Maťaš, CSc. 

      Súťažné podklady si prevzalo 10 spoločností. V lehote na predkladanie ponúk predložili svoje ponuky tri spoločnosti, ale ani jedna nesplnila podmienky účasti a podmienky zo súťažných podkladov. Z uvedeného dôvodu rozhodol obstarávateľ o zrušení súťaže a o pokračovaní verejného obstarávania postupom rokovacieho konania bez zverejnenia, do ktorého boli vyzvaní 4 uchádzači. 
      Na základe rokovaní z uchádzačmi, uskutočnených v dňoch 7.6. 2006 a 8.6.2006  bolo vybrané združenie Segametal Engineering s.r.o.,  Heler, a.s., A.Z.P. Service, s.r.o., ako zhotoviteľ stavby,  a súčasne i dodávateľ vnútorného zariadenia a jeho montáže.  

Mestská časť Bratislava-Petržalka  a vybraný dodávateľ uzatvorili dve zmluvy:
1. Zmluva o dielo podľa § 536 a násl., zákona č.513/1991 Zb. v znení neskorších predpisov (Obchodného zákonníka) a podľa zákona č. 25/2006 Z.z. o verejnom obstarávaní a o zmene a doplnení niektorých zákonov z 28.7.2006. 
Zhotoviteľ sa v tejto zmluve zaviazal uskutočniť stavbu Rekonštrukcia materskej školy Mlynarovičova 23, Bratislava za účelom zriadenia zariadenia sociálnych služieb v súlade s projektom pre stavebné povolenie a projektom pre realizáciu stavby s termínom ukončenia realizácie do 28.2.2007, s celkovou cenou za dielo 23.545.153,52 Sk (19.785.843,30 Sk + DPH 3.759.310,22 Sk). Poskytnutá záruka na zhotovené dielo je 60 mesiacov (5 rokov).  

      V článku X. Zvláštne ujednania bod 4. je uvedené: „Zmluvnými stranami odsúhlasený dodatok k zmluve o zhotovení naviac prác sa stane súčasťou zmluvy ako dodatok k nej. Dodatky budú postupne očíslované od 1 vyššie.“
      Dodatky k zmluve, uzatvorené z dôvodu vykonaných naviac prác, neboli ku kontrole predložené, nakoľko do termínu ukončenia kontroly neboli ani uzatvorené. 

2. Kúpna zmluva č. 001/2006/ Interiér (o kúpe tovaru) uzatvorená podľa §§ 409 a násl. zákona č. 513/1991 Zb. v znení neskorších zmien a doplnkov – Obchodný zákonník a zákona č. 25/2006 Z.z. o verejnom obstarávaní a o zmene a doplnení niektorých zákonov ako výsledok verejného obstarávania zákazky s podlimitnou hodnotou organizovaného postupom verejnej súťaže,  z 28.7.2006. Predmetom tejto kúpnej zmluvy je dodávka tovarov s montážou v celkovej cene 5.049.275,30 Sk (4.243.088,50 Sk + DPH 806.186,80 Sk), v lehote dodania najneskôr do 30.4.2007. 

          Stavebné povolenie 

      Žiadosť o súhlasné stanovisko a stavebné povolenie na rekonštrukciu materskej školy na Mlynarovičovej 23, za účelom zriadenia zariadenia sociálnych služieb podala Mestská časť Bratislava-Petržalka, v zastúpení splnomocneným právnym zástupcom JUDr. Evou Štefánikovou dňa 15.3.2006.
      Mestská časť Bratislava-Jarovce (Združený stavebný úrad) vydala dňa 23.6.2006 rozhodnutie zn. UKSP 3320-TX1/2006-Ze-7, ktorým povoľuje stavebné úpravy v priestoroch Materskej školy na Mlynarovičovej ul. č. 23 v Bratislave, ktorými sa zriadi prevádzka „Servisné  centrum – Johannes Senio“ stavebníkovi spoločnosti Johannes Senio Service, s.r.o. so sídlom na Veternicovej ul. č. 9 v Bratislave, i keď žiadateľom bola Mestská časť Bratislava-Petržalka. Predmetné rozhodnutie nadobudlo právoplatnosť dňa 28.7.2006.
      Rekonštrukcia objektu na Mlynarovičovej ul. 23, Bratislava sa začala realizovať dňa 2.8.2006, odovzdaním  staveniska zhotoviteľovi. O tejto skutočnosti je uvedený záznam v stavebnom denníku. 

      V súvislosti s rekonštrukciou objektu na Mlynarovičovej č.23 bol Stredisku sociálnych služieb Petržalka dňom 1.12.2005 zverený do správy objekt bývalej materskej školy na Vavilovovej ulici č.18, do ktorého bola presunutá  prevádzka strediska sociálnych služieb.  

      Stavebný dozor 

      Stavebný dozor pri realizácii stavby vykonávali:
- Ing. Fülop Ladislav  na základe uzatvorenej Dohody o vykonaní práce č. 27 a prílohy číslo1,  ktorá špecifikuje pracovnú náplň stavebného dozoru a odmenu za činnosť vykonaného stavebného dozoru vo výške 6.000,- Sk mesačne, a  
- Ing. Milan Lezo na základe uzatvorenej Dohody o vykonaní práce č. 28 zo dňa 4.9.2006, ktorej súčasťou je príloha č. l, určujúca pracovnú náplň stavebného dozoru a odmenu za činnosť vykonaného stavebného dozoru vo výške 6.000,- Sk „mesačne na základe odovzdaného výkazu práce zamestnávateľovi (Ing. Ondrejovi Trnavskému, vedúcemu finančného oddelenia Miestneho úradu mestskej časti Bratislava-Petržalka)“ – citácia z Dohôd o vykonaní práce č. 27 a č. 28.   
      Dohody o vykonaní práce boli uzatvorené na dobu určitú,  od 1.9.2006 do 15.3.2007.
   
      Po vykonaní  kontroly postupu príslušných oddelení Miestneho úradu mestskej časti Bratislava-Petržalka od prípravy Memoranda o spolupráci až po priebeh stavby k 31.12.2006 rekonštrukcie objektu Mlynarovičova 23, Bratislava, je možné konštatovať, že príslušné oddelenia miestneho úradu postupovali v súlade s platným právnym poriadkom Slovenskej republiky a internými normatívnymi aktmi samosprávy Mestskej časti Bratislava-Petržalka,  v oblasti zmluvných vzťahov, verejného obstarávania, správneho konania v stavebnom poriadku a čerpania finančných prostriedkov z verejných zdrojov súvisiacimi s rekonštrukciou objektu Mlynarovičova č.23, Bratislava.

      V priebehu kontroly však boli zistené niektoré skutočnosti, ktoré viedli minimálne k neštandardným krokom a postupom, hlavne v týchto oblastiach: 

-	Podpísanie Memoranda o spolupráci s obchodnou spoločnosťou Johannes Senio Service, s.r.o. so sídlom Veternicová č.9, Bratislava, pričom  predmet spolupráce deklarovaný v memorande nemá táto spoločnosť v obchodnom registri uvedený ako predmet svojej činnosti.   

-	Podľa vypracovaného projektu pre potreby stavebného konania a vydaného stavebného povolenia bola investorom realizácie projektu rekonštrukcie spoločnosť  Johannes Senio Service s.r.o, a nie Mestská časť Bratislava-Petržalka, pričom zmluvné vzťahy so zhotoviteľom Segametal Engineering s.r.o,  uzatvorila Mestská časť Bratislava-Petržalka, a všetky vykonávané práce a dodávané tovary v zmysle uzatvorených zmlúv  zhotoviteľ fakturoval mestskej časti a nie spoločnosti Johannes Senio Service s.r.o. 

-	Rozpočet na rekonštrukciu realizovaného projektu bol zhotovený len na základe odhadu, pričom sa vychádzalo so skutočností potrebných pre stavebné konanie na rozpočtovanie stavebných prác a nie z realizačného projektu, ktorý je podrobný a v ktorom sa uvádzajú konkrétne jednotkové ceny. 

-	Realizačný projekt bol vypracovaný len na základe požiadaviek spoločnosti Johannes Senio Service, s.r.o, bez konzultácie s Mestskou časťou Bratislava-Petržalka a je nekompletný (nebol vyhotovený posudok statika, ani vykonané sondáže, ktoré by odhalili skutočný stav budovy). Vyhotovený bol až 20.9.2006, pričom stavebné práce na rekonštrukcii začali v mesiaci august 2006. 

-	Napriek skutočnosti, že neexistuje zákonná povinnosť pre investora určiť stavebný dozor, ktorý bežne zabezpečuje  transparentnú kontrolu reálne vykonaných stavebných prác a ich financovania, ani Johannes Senio Service, s.r.o. – investor podľa stavebného povolenia –  ani Mestská časť Bratislava-Petržalka, ktorá hradila faktúry za vykonané práce, pri začatí rekonštrukcie v mesiaci august 2006 tak neučinili, a stavebný dozor bol určený Mestskou časťou Bratislava-Petržalka dodatočne, až od 1.9.2006.

-	Z pohľadu kontroly nelogické splnomocnenie JUDr. Evy Štefánikovej, advokátky, ktorá bola dňa 11.3.2006 splnomocnená Ing. Vierou Kimerlingovou, zástupkyňou starostu, plniacou úlohy starostu, na vybavovanie povolení súvisiacich so stavebným a realizačným konaním pre rekonštrukciu zariadenia objektu Mlynarovičova 23, pričom JUDr. Eva Štefániková bola súčasne i splnomocnený právny zástupca  druhej zmluvnej strany, spoločnosti Johannes Senio Service, s.r.o. v zmysle plnomocenstva udeleného dňa19.8.2005, čo viedlo k nejasnostiam vo vymedzení vzájomných práv a povinností vo vzťahoch zmluvných partnerov.

       Všetky vyššie uvedené skutočnosti sekundárne viedli k problémom, ktorých výsledkom je prekročenie pôvodného plánovaného rozpočtu na realizáciu rekonštrukcie objektu Mlynarovičova č. 23, Bratislava, ktoré bude musieť Mestská časť Bratislava-Petržalka dofinancovať z vlastných zdrojov.